對鏡吟
作者：長孫佐輔
朝代：唐

paragraphs: 憶昔逢君新納娉，青銅鑄出千年鏡。
意憐光彩固無瑕，義比恩情永相映。
每將鑒面兼鑒心，鑒來不輟情逾深。
君非結心空結帶，結處尚新恩已背。
開簾覽鏡悲難語，對面相看孟門阻。
掩匣徒慙雙鳳飛，懸臺欲效孤鸞舞。
昔日照來人共許，今朝照罷自生疑。
鏡上有塵猶可淬，君恩詎肯無迴時。